《峨山高寿史生母七十》
明代·温纯

峨山高哉，脉结昆崙，矗不知其几千万里。山势蜿蜒，曲连荆山，尧门而西顾兮，如屏如揖，中有清浊二水。

左汇而吞吐于泾渭兮，如环如带，极汪洋之瀰瀰。

瑶池西围，仙掌东峙。船藕蟠桃，往往开十丈之花，结千年之实。

玉女王母独乘鸾而至止，笙箫奏云和，瑶草满阶戺。

如隔尘寰游洞天，况逢秋月桂如绮。凭谁觅藕更觅桃，驻颜却老从今始。

觅藕觅桃亦荒唐，不然且于山水之间延儿齿。酿清为圣浊为贤，日向花前进百兕。

但歌南山，无劳陟屺。窦氏桂花株株香，田家荆树色色紫。

称觞孰与显亲多，男儿有身不致青云，何以移忠报天子。

作者简介：（1539—1607）陕西三原人，字景文，一字叔文，号一斋。嘉靖四十四年进士。授寿光知县，征迁户科给事中。累迁至左都御史。时矿税使四出，所至作恶多端。纯屡疏陈，不报。曾倡诸大臣伏阙泣请罢矿税。后以与首辅沈一贯不合，力请致仕。卒谥恭毅。有《温恭毅公集》。